*1. sz. melléklet*

**SEMMELWEIS EGYETEM**

**TŰZRIADÓ TERV (minta)**

**1. Általános adatok**

**1.1. Az Egyetem megnevezése:**

Semmelweis Egyetem

**1.2. Az Egyetem székhelye:**

1085 Budapest, Üllői út 26.

**1.3. Az Egyetem tevékenységei:**

Az Egyetem alaptevékenysége az oktatás, a tudományos kutatás és a betegellátás. Az Egyetem – klinikai központként működő – egészségügyi szolgáltató tevékenységet is folytat.

**2. A tűzjelzés módja**

Aki az Egyetem területén tüzet, vagy arra utaló félreérthetetlen körülményt (füst, füstszag) tapasztal, köteles azt azonnal az alábbiak szerint jelezni:

**2.1. Az épületben tartózkodók riasztása**

1. A közelben tartózkodók figyelmét hangos „Tűz van!" kiáltásokkal kell felhívni a veszélyre és segítségüket kell kérni a további feladatok ellátásához, a portán lévő személyzet (portás vagy vagyonőr) mielőbbi riasztásához.
2. A teljes épületre vonatkozó tűzriasztásba szükség esetén be kell vonni az érintett területen lévő foglalkoztatottak mellett a gyakorlati képzésben részesülő hallgatókat is.
3. Gondoskodni kell arról, hogy a tűzriadó minden helyiségbe eljusson, amelyben emberek tartózkodnak.
4. Amennyiben az épületben automatikus tűzjelző rendszer is kiépítésre került, abban az esetben (lehetőleg a tűz helyszínéhez közeli) kézi jelzésadó megnyomásával is jelezni kell a tüzet.

**2.2. A tűzoltóság értesítése**

A tűzesetről haladéktalanul értesíteni kell a Tűzoltóságot a **112**-es telefonszámon. (Amennyiben egyetemi telefon-mellékállomásról kezdeményezik a kimenő hívást, abban az esetben „0” előtaggal – pl. 0112, stb. – kell hívni a segélykérő számokat.)

A tűzjelzés során az alábbi adatokat szükséges közölni:

1. A tűzeset pontos helyét, az épület címét (város, kerület, utca, házszám);
2. Pontosan megjelölni az égéssel érintett dolgot; Milyen rendellenes technológiai folyamat, műszaki meghibásodás történt;
3. Mi van veszélyeztetve;
4. Emberi élet van-e veszélyben (információ a veszélyeztetett személyekről), tartózkodnak-e az épületben;
5. A jelzést adó nevét és a jelzésre használt telefon számát.

A tűzjelzést vevő további kérdéseire egyértelmű és pontos választ kell adni.

Ha szükséges, értesíteni kell a mentőket és a rendőrséget is.

**3. Az épület elhagyásának, kiürítésének lehetőségei**

Az épületek helyiségeit a folyosókon, közlekedőkön, valamint a lépcsőházakon keresztül lehet elhagyni.

Tűz esetén a lifteket – a biztonsági felvonókat kivéve – használni tilos.

A kiürítés során a mozgásában korlátozott személyeket az épület elhagyásában fokozottan segíteni kell!

Az épületbe visszamenni csak a mentésben, illetve tűzoltásban résztvevő személyeknek szabad.

A kimenekített, kimenekült személyek gyülekeztetéséről gondoskodni kell (a helyszínt az épületet kiürítő csoport vezetője határozza meg, melyről a helyszínre érkező tűzoltóparancsnokot is tájékoztatnia kell, aki egyúttal a mentési feladatok irányítását is átveszi).

További utasításig a kijelölt várakozási helyen kell tartózkodni.

Amennyiben az épület elhagyására nincs mód, úgy lehetőleg a tűztől, füsttől legvédettebb helyre kell menekülni, és ezt valamilyen módon (pl. kiabálva, mobiltelefonon keresztül) tudatni kell a környezettel.

**4. A dolgozók feladatai tűzeset alkalmával**

1) A tűz jelzése

2) A tűzriasztás elvégzése

3) Az épület kiürítése, anyagi javak mentése

4) A rendelkezésre álló eszközökkel a tűz továbbterjedésének megakadályozása, oltása

5) Szükség szerint az áramtalanítás elvégzése, a gázvezeték elzárása

6) Sikeresen eloltott tűz esetén a helyszín eredeti állapotban történő megőrzése

A feladatok eredményes végrehajtása érdekében a helyszínen levő legmagasabb beosztású személy irányítja a mentési és az oltási munkálatokat a tűzoltóság megérkezéséig.

A tűzriasztásba, az épületek kiürítési feladatainak ellátásába az osztályokon dolgozó egészségügyi és fizikai dolgozókon túl a helyszínen levő cselekvőképes személyeket (pl. látogatókat) is be lehet szervezni.

A legmagasabb beosztású személynek gondoskodnia kell továbbá:

1. A pánikhangulat kialakulásának megakadályozásáról.
2. A kijutott személyek létszámellenőrzésének elvégzéséről, az esetlegesen bent rekedt személyek számának megállapításáról.
3. Elsősegélynyújtásról.
4. Rendfenntartási feladatok ellátásáról.

**4.1. A tüzet jelző feladatai**

1. A tűz jelzését a Tűzriadó Terv 2. pontjában leírtaknak megfelelően végezze el.
2. Amennyiben a tűzjelzést nem a portás adta le a tűzoltóság felé, úgy a jelzést követően a portást is értesíteni kell a tűzesetről.

**4.2. A portaszolgálat feladatai**

1. Tűz esetén a portás vagy vagyonőr a „Tűzriadó Terv" -ben foglaltaknak megfelelő feladatokat köteles elvégezni. Köteles riasztani a tűzoltóságot és az értesítendő egyéb személyeket, majd a helyszínre érkező tűzoltóparancsnokot köteles tájékoztatni a történtekről és útbaigazítást adni, valamint átadni az épület tűzriadó tervét és az alaprajzokat.
2. Köteles előkészíteni a tűzkulcsokat és szükség esetén átadni azokat a beavatkozó személyek részére.
3. Köteles elősegíteni az épület kiürítését, a folyamatos haladást, továbbá biztosítani az illetéktelenek távoltartását.

**4.3. Az épület kiürítését végzők feladatai**

*(vezetőjük a helyszínen tartózkodó legmagasabb beosztású személy)*

Biztosítják szükség szerint a veszélyeztetett területen, szinten, épületben tartózkodó összes személy kimenekítését.

Amennyiben az épületben nincs biztonsági felvonó, úgy a mentéshez liftet nem lehet igénybe venni, csak a lépcsőházak használhatók.

A mozgásképtelen, vagy csak részben mozgásképes betegeket hordágyakon, kerekes székekben, vagy gyalogosan kell kimenekíteni.

Meggyőződnek arról, hogy a tűzriasztás mindenkihez eljutott, hogy nem maradt bent senki az épületben.

A kiürítés tényét jelentik a mentés vezetőjének (a helyszínen tartózkodó legmagasabb beosztású személynek).

**4.4. A tűz oltását végzők feladatai**

*(vezetőjük a helyszínen tartózkodó legmagasabb beosztású személy)*

Saját és mások egészségét nem veszélyeztetve kell az oltást megkezdeniük.

Lehetőleg egyedül senki ne tartózkodjon a veszélyeztetett területeken.

Gondoskodnak a tűz továbbterjedésének megakadályozásáról, a területen lévő veszélyes anyagok, tárgyak (pl. gázpalackok) eltávolításáról.

Ha már veszélyezteti a tűz az oltási kísérlet közreműködőit, azonnali kötelességük elhagyni a helyszínt.

Lezárt helyiségben keletkezett tűz ajtaját - ha életveszély nincs -, csak a tűzoltóság helyszínre érkezésekor szabad kinyitni.

Tájékoztassák a tűzoltóságot a megtett intézkedésekről, a várható veszélyforrásokról.

**Az Egyetem területén rendelkezésre álló tűzoltó eszközök:**

**Fali tűzcsapok:**.

**Lapos tömlős tűzcsapok kezelése:**

1. A tűzcsap szekrény ajtajának kinyitása.

2) A sugárcsőnél fogva a tűzoltótömlőt húzzuk ki a tűz irányába úgy, hogy a tömlő teljesen kiguruljon és a víz akadálytalanul folyhasson benne. (ha nincs összeszerelve a sugárcső-tömlő - fali csatlakozó, össze kell szerelni a tűzcsap megnyitása előtt)

3) A tűzcsap nyitó szerkezetét az óramutató járásával ellentétes irányban elforgatjuk. (golyóscsap esetén a nyitókart a kifolyócsonk irányába fordítjuk 90°-kal)

4) A sugárcső nyitószerkezetét jobbra (szórt sugár), vagy balra (kötött sugár) fordítva a vizet az égő anyag felületére kell juttatni. (A kar középső állásával lehet a sugárcsövet elzárni.)

A sugarat mindig két személy működtesse!

A sugárcső szakaszos üzemeltetésével, valamint a szórt sugár alkalmazásával a vízkár csökkenthető.

Tűz esetén a fali tűzcsapról csak akkor lehet beavatkozni, ha a terület áramtalanítása megtörtént és a kézi tűzoltó készülékekkel a tűz már nem oltható!

**Merevfalú tömlős tűzcsapok kezelése:**

Kezelése annyiban tér el a lapos tömlős tűzcsapok kezeléséhez képest, hogy a tömlődob kifordítását követően elégséges a tömlőt csupán a szükséges mértékig kihúzni, nem kell teljesen letekerni.

**Kézi tűzoltó készülékek:**

Az épületekben 6 kg-os ABC típusú porral oltó, valamint 2 kg-os CO2 gázzal oltó tűzoltó készülékek vannak készenlétben tartva.

A porral oltóval minden tűzosztályba tartozó tűz oltható, a CO2 gázzal oltóval elsősorban az elektromos berendezésekben, nagy értékű gépekben keletkezett tüzet kell oltani.

Mindkét tűzoltó készülék típussal elektromos áram alatt lévő berendezés tüze is 1000v feszültségig oltható.

Több készülék esetén egy időben, de nem egymást követően kell használni.

**ABC típusú porral oltók kezelése:**

1. A készülékben lévő port fel kell lazítani (pl. felrázni)
2. A fej szerelvény biztosítóját kihúzni.
3. A tüzet 2-4 méterre megközelíteni.
4. A tömlő lövőkéjét a tűzre irányítani és a nyomókart lenyomni.

**CO2 gázzal oltók kezelése:**

1) A hószóró csövet a tűzre irányítani (el lehet fordítani).

2) A tüzet 2-3 méterre megközelíteni.

3) A biztosító szeg kihúzása után a ravasz meghúzásával - a készüléket működtetni.

**4.5. A közmű elzárásokat végzők**

*(vezetőjük a legmagasabb műszaki beosztású dolgozó)*

**1) Az elektromos áramtalanítás elvégzése:**

A tűz által érintett területen a szakaszolást végezze el. A lekapcsolt áramtalanító kapcsolót jelölje meg „áramtalanítva, visszakapcsolni tilos" felirattal, vagy gondoskodjon a kapcsoló őrzéséről, vagy a visszakapcsolás megakadályozásáról.

Az áramtalanítás elvégzésének tényét a helyszínre érkező tűzoltóparancsnokkal közölni kell.

Az áramtalanítás elvégzésénél mindig az életmentést kell elsődleges szempontként figyelembe venni, az áramtalanítás nem veszélyeztetheti a menekítés végrehajtását, vagy a tűz oltásának biztonságát.

**2) A gázvezeték elzárása:**

A gázvezeték elzárásánál az elektromos áramtalanításnál leírtakat kell értelemszerűen alkalmazni.

**5. A főbb veszélyforrások**

Az Egyetem területén keletkező tűzesetek alkalmával a főbb veszélyforrások az alábbiak:

1. **Laboratóriumok**

Intenzív füstképződés, gyors tűzterjedés, éghető vegyi anyagok, gyógyszerek, izotópok (szilárd és folyékony halmazállapotú sugárzó anyagok), szerves oldószerek jelenléte, éghető, robbanásveszélyes vegyi anyagok, melyek egymással, vagy vízzel reakcióba léphetnek.

1. **Gázpalackok**

Robbanásveszély

1. **Tantermek**

Egyidejű, nagyszámú, helyismerettel nem, vagy csak korlátozott mértékben rendelkező személyek jelenléte

1. **Könyvtárak, kórlap/irattárak**

Nagy mennyiségű éghető anyag, gyors tűzterjedés, nagy hő- és füstképződés

1. **Elektromos rövidzárlat, villamos berendezések**

(készülék meghibásodása, hálózat túlterhelése miatt)

1. **Dohányzás** (dohányzási tilalom be nem tartása)
2. **Fekvőbetegek, betegellátásban részesülők**

Mozgásképtelen,  menekülésben korlátozott, segítséggel menekülő személyek jelenléte**,** mentése, pánikhangulat kialakulásának veszélye, intenzív füstképződés, gyors tűzterjedés, éghető vegyi anyagok, gyógyszerek, kötszerek, vezetékes oxigén

1. **Raktárak**

Éghető anyagok jelenléte, intenzív füstképződés

1. **Füst terjedése**

Az épületben, folyosókon a látótávolság csökkenése

1. **Klinikán belül kiépített gázellátó rendszerek** (orvosi oxigén, altatógáz)
2. **Tűzveszélyes tevékenység**

Alkalomszerű tűzveszélyes tevékenység végzése

1. **Emberi hiba, szándékos károkozás**

(figyelmetlenségből, betegellátásban részesülő beszámíthatatlan személy miatt)

**6. Tűz esetén értesítendő személyek**

Az értesítendő személyek névsorát az épületek portáján elhelyezett „Tűzriadó Terv" feliratú boríték tartalmazza. Az értesítés elvégzése a portások feladata.

**7. Közművek elzáró-szerelvényeinek helyei**

**Elektromos szerelvények:** Az épület Tűzriadó Tervének alaprajzain jelölve.

**Gáz elzáró szerelvények:** Az épület Tűzriadó Tervének alaprajzain jelölve.

**Vízelzáró szerelvények:** Az épület Tűzriadó Tervének alaprajzain jelölve.

**8. Megközelítési lehetőségek**

Az épület Tűzriadó Tervének alaprajzain jelölve.

**9. Egyéb rendelkezések**

A Tűzriadó Tervet naprakész állapotban kell tartani, 1 példányt állandóan hozzáférhető helyen (a portán!) kell tartani.

A Tűzriadó Terv alapján évente egy alkalommal gyakorlatot kell tartani.

A gyakorlat eredményéről, tapasztaltakról jegyzőkönyvet kell készíteni. A tapasztaltakat ki kell értékelni, az észlelt hiányosságokat javítani kell.

A Tűzriadó Tervet az érintett foglalkoztatottakkal az időszakos tűzvédelmi oktatáson ismertetni kell.

A Tűzriadó Terv mellékletét képezi a létesítmény helyszínrajza, szükség szerint az építmény, építményrész szintenkénti alaprajzai, amelyen jelölni kell a tűzvédelmi szempontból fontos berendezések (eszközök), központi elzárók (kapcsolók) és a vízszerzési helyek, a kiürítési útvonalak és az 50 fő feletti a helyiségek helyét (megengedett maximális befogadóképességének megjelölésével).

A Tűzriadó Terv borítékjában el kell helyezni és folyamatosan aktualizálni kell az értesítendő személyek névsorát és elérhetőségeit az alábbi táblázat szerint.

**TŰZ ESETÉN ÉRTESÍTENDŐ SZEMÉLYEK**

|  |  |  |  |
| --- | --- | --- | --- |
| **Neve** | **Beosztása** | **Elérhetősége** | |
| **Munkaidőben** | **Munkaidőn kívül** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |